Foto: FAH

ČLANOVI saborskog Odbora za informiranje, informatizaciju i medije suglasili su se da se od unutarnje kontrole Ministarstva unutarnjih poslova (MUP) zatraži izvješće o napadu policajca na novinara Indexa u Splitu.

>> Zašto policija laže o napadu svog čovjeka na novinara Indexa?



"Predlažem da se izvješće koje će se proslijediti Odboru za unutarnju politiku i nacionalnu sigurnost, dostavi i našem odboru", predložio je SDP-ov Nenad Stazić, a suglasili se ostali članovi odbora.

Tekst se nastavlja ispod oglasa

Podsjetimo, prije dva dana muškarac na popularnoj splitskoj plaži prijetio je samoubojstvom koje je na kraju i počinio. Kao što je uobičajeno u takvim slučajevima na teren su, uz policiju, odmah izašli i novinari, a među njima je bio i naš reporter Drago Miljuš.







Miljuš je za Index izvještavao uživo s javne površine te je stajao izvan područja koje je policija ogradila i blokirala. Njegov prijenos događaja uživo gledale su tisuće ljudi. U jednom trenutku Miljušu i njegovom kolegi novinaru iz 24 sata prilazi policajac i počinje ih odgurivati s, podsjećamo, javne površine koja je bila izvan područja koje je policija ogradila.



Uz vokabular i pristup neprimjeren javnom službeniku plaćenom novcem poreznih obveznika, policajac nastavlja koristiti silu i gurati Miljuša. Prijeti mu da će baciti njegovu privatnu imovinu, odnosno mobitel kojim izvještava u more.



Nakon prijetnje popraćene psovkama, policajac je svoju prijetnju i ostvario - uzeo je Miljušev mobitel i bacio ga u more. U tom trenutku dotrčava drugi, interventni policajac i iz zaleta udara Indexova reportera šakom u glavu. Poručuje mu da bi ga "najradije zadavio".







Šokirani Miljuš potom odlazi na Hitnu pomoć, gdje mu šivaju usnu koja je pukla zbog udarca javnog službenika plaćenog novcem poreznih obveznika.

